REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/235-14

1. septembar 2014. godine

B e o g r a d

ZAPISNIK

PETE SEDNICE ODBORAZA ZDRAVLjE I PORODICU

 ODRŽANE 31. AVGUSTA 2014. GODINE

Sednica je počela u 9,30 časova.

Sednici je predsedavala prof. dr Slavica Đukić Dejanović, predsednik Odbora.

Sednici su prisustvovali članovi Odbora: dr Branislav Blažić, dr Ninoslav Girić, prof. dr Milan Knežević, prof. dr Mileta Poskurica, dr Aleksandar Radojević, mr. dr Ljubica Mrdaković Todorović, dr Vesna Rakonjac, dr Darko Laketić, Elvira Kovač, prof. dr Dušan Milisavljević, Milena Ćorilić i dr Ljiljana Kosorić.

Sednici Odbora prisustvovala je zamenica odsutnog člana Odbora dr Dragana Barišić (dr Predrag Mijatović).

Sednici nisu prisustvovali članovi Odbora: dr Radoslav Jović, dr Milan Latković i Nevena Stojanović, kao ni njihovi zamenici.

Pored članova Odbora sednici su prisustvovali narodni poslanici: dr Aleksandar Peranović i Vladimir Pavićević.

Sednici je prisustvovao i državni sekretar u Ministarstvu zdravlja doc. dr Vicko Ferenc.

Na predlog predsednice Odbora, većinom glasova, usvojen je sledeći:

 D n e v n i r e d

1. Razmatranje Predloga zakona o izmeni Zakona o zdravstvenoj zaštiti, koji je podnela Vlada, u pojedinostima;
2. Razno

 Prva tačka dnevnog reda – **Razmatranje Predloga zakona o izmeni Zakona o zdravstvenoj zaštiti, koji je podnela Vlada, u pojedinostima**

 Predsednik Odbora prof. dr Slavica Đukić Dejanović obavestila je prisutne da je podneto šest amandmana na Predlog zakona o izmeni Zakona o zdravstvenoj zaštiti i da Vlada nije prihvatila amandmane narodnih poslanika, a zatim je otvorila raspravu.

 Narodni poslanik Vladimir Pavićević je u obrazlaganju amandmana koji je na član 1. ovog zakona, podneo zajedno sa Zoranom Živkovićem, istakao da bi zdravstveni radnici i zdravstveni saradnici sa visokim obrazovanjem, koji su zasnovali radni odnos na neodređeno vreme sa zdravstvenom ustanovom, odnosno privatnom praksom i nezaposleni zdravstveni radnici sa visokim obrazovanjem, koji žele da obave specijalizaciju iz oblasti deficitarnih grana medicine, trebalo zakonski da se izjednače u pogledu mogućnosti stručnog usavršavanja. Takođe je ukazao na tendenciju ovog amandmana da se mladim ljudima pruži mogućnost da sami kreiraju svoj profesionalni i životni put, te da ukoliko žele da se usavršavaju u ovim granama medicine, a imaju finansijskih mogućnosti za to, da im se to i obezbedi, a ne da Ministarstvo zdravlja odlučuje umesto njih kako će da raspolažu svojim sredstvima u pogledu sopstvenog profesionalnog napredovanja.

Prof. dr Slavica Đukić Dejanović je povodom ovog amandmana navela da svako lice koje iz oblasti deficitarnih grana medicine želi specijalizaciju ima tu mogućnost ukoliko zaključi ugovor sa zdravstvenom ustanovom ili privatnom praksom, pod uslovom da je završilo pripravnički staž i položilo stručni ispit, te je dodala da je cilj predloženog zakona da se školuju specijalisti koji su potrebni našoj državi, a ne to da mladi lekari, koristeći sve benefite školovanja u svojoj zemlji odlaze u inostranstvo i tamo zasnivaju radni odnos.

 Dr Vesna Rakonjac je izrazila slaganje sa prethodnim stavom i rekla da bi broj lekara određenih specijalnosti bio mnogo veći od onog propisanog normativima Instituta za javno zdravlje Srbije ''Dr Milan Jovanović Batut'' ukoliko bi se poštovale sve želje lekara pri izboru specijalizacija i subspecijalizacija. Međutim, kritički se osvrnula na podatak da je u oblasti preventivne zdravstvene zaštite po postojećim normativima na sto hiljada stanovnika predviđen jedan lekar specijalista higijene, te je dodala da u ovom slučaju normative treba menjati i usaglasiti ih sa realnom situacijom u našem zdravstvu, kako bi se obezbedio adekvatan broj potrebnih lekara. Ukazala je na problem često pogrešnog tumačenja primarne zdravstvene zaštita kao preventivne oblasti, te je naglasila da su matične preventivne grane medicine: higijena, epidemiologija i socijalna medicina. S tim u vezi je rekla da su poslednjih deset godina ove grane medicine potpuno zapostavljenje, te da im RFZO uplaćuje sredstva samo za mikrobiološke analize, što može da bude pogubno po zdravlje stanovništva. Ukazala je i na sledeće probleme: postojeća starosna struktura lekara specijalista higijene od oko 45 godina će dovesti do problema obnove tog kadra; nedovoljan je broj specijalizacija iz oblasti medicine rada; uvođenje preventivnih centara pri domovima zdravlja u prethodnom periodu nije dalo očekivane rezultate jer doktori iz primarne zdravstvene zaštite nisu bili spremni da podnesu teret preventivnih centara i nisu ostvarili neophodnu saradnju sa zavodima za javno zdravlje koji su nosioci preventivnih programa, što je rezultiralo i zatvaranjem savetovališta za dijabet.

Prof. dr Dušan Milisavljević je istakao da podržava ovaj amandman jer smatra da su volonterske specijalizacije u predloženom zakonu nejasno i neprecizno definisane, što ukazuje na netransparentnost u postupku odobravanja ovakvih specijalizacija, te da svi mladi ljudi koji žele da se dodatno usavršavaju to treba i da ostvare. U vezi sa ovim amandmanom zatražio je mišljenje i predstavnika Ministarstva zdravlja.

Doc. dr Vicko Ferenc, državni sekretar u Ministarstvu zdravlja, istakao je da je cilj ovog zakona da obezbedi specijalizacije potrebne našoj državi, a u vezi sa primedbom da je postupak odobravanja istih nejasno definisan, izneo je da specijalizacije kao i do sada obavljaju fakulteti putem konkursa koji su javni sa jasno naznačenim kriterijumima, te da ne bi trebalo da bude nedoumica i sumnji u regularnost ovog postupka.

Dr Darko Laketić je naglasio da je brižljiva analiza kadrova u zdravstvu suština dobrog funkcionisanja zdravstvenog sistema, te da u ovom trenutku treba forsirati deficitarne specijalizacije, koje pružaju realnu šansu lekarima da se nakon završetka ovih specijalizacija zaposle ili započnu rad u privatnoj praksi. Za predloženi amandman je izneo stav da prvo treba sačekati efekte ovog zakona, te potom razmišljati o mogućnosti realizovanja predloženog amandmana imajući u vidu da se medicina menja i da u perspektivi treba razmatrati sve predloge koji mogi doprineti boljem funkcionisanja zdravstvenog sistema.

Dr Branislav Blažić je izrazio uverenje da je vreme neplaniranja i haotičnog ponašanja u zdravstvu prošlo, da se više ne sme dozvoliti pojava viška kadrova koji nema gde da radi, te da je ovoj zemlji neophodan jasan plan sprovođenja reformi u zdravstvu.

 Dr Aleksandar Radojević imajući u vidu da je i sam obavljao volonterski staž, pozitivno ocenio planski deo specijalizacija iz deficitranih grana medicina, ali je i dodao da volonterski deo specijalizacija treba da zavisi samo od kapaciteta nastavne baze i mentorstva i da ne bi trebalo da bude ograničen drugim merama, budući da je i kao pojam definisan slobodnom voljom.

 Odbor je u skladu sa članom 164. stav 1. Poslovnika Narodne skupštine, razmotrio sve amandmane narodnih poslanika podnete na Predlog zakona o izmeni Zakona o zdravstvenoj zaštiti i odlučio da predloži Narodnoj skupštini **da odbije** sledeće amandmane:

 -na član 1. koji su zajedno podnele Gordana Čomić i mr Aleksandra Jerkov

 (10 glasova protiv od 10 prisutnih);

 -na član 1. koji su zajedno podneli Zoran Živković i Vladimir Pavićević

(12 glasova protiv, 2 glasa za, od 14 prisutnih);

 -na član 1. koji su zajedno podneli dr Sulejman Ugljanin, Sabina Dazdarević, Enis Imamović, Riza Halimi i Šaip Kamberi (13 glasova protiv, jedan nije glasao od 14 prisutnih);

 -na član 1. koji su zajedno podneli dr Blagoje Bradić i Biljana Hasanović Korać (13 glasova protiv, 1 glas za, od 14 prisutnih);

 -na član 1. koji su zajedno podneli Nenad Čanak, Kostreš Bojan, Lazić Nada, Đorđe Stojšić i Dejan Čapo (13 glasova protiv, 1 glas za, od 14 prisutnih);

 -na član 2. koji su zajedno podnele Gordana Čomić i mr Aleksandra Jerkov (12 glasova protiv, 1 glas za, 1 glas uzdržan od 14 prisutnih).

 Za izvestioca Odbora na sednici Narodne skupštine određena je prof. dr Slavica Đukić Dejanović, predsednik Odbora.

Druga tačka dnevnog reda – **Razno**

Povodom ove tačke dnevnog reda nije bilo predloga ni diskusije.

 Sednica je završena u 10, 30 časova.

 SEKRETAR PREDSEDNIK

 Božana Vojinović Prof. dr Slavica Đukić Dejanović